РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/49-18

22. март 2018. године

Б е о г р а д

ЗАПИСНИК

25. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 22. МАРТА 2018. ГОДИНЕ

Седница је почела у 9.00 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Драган Весовић, Јовица Јевтић, Драган Јовановић, Јасмина Каранац, Стефана Миладиновић, др Владимир Орлић, Снежана Б. Петровић, Далибор Радичевић и Ивана Стојиљковић.

 Седници је присуствовао заменик члана Одбора Горан Ковачевић (заменик Зорана Милекића).

 Седници нису присуствовали чланови Одбора: Ненад Константиновић, Огњен Пантовић, Марина Ристић, Александар Стевановић, Новица Тончев и Горан Ћирић, нити њихови заменици.

Седници су присуствовали из Републичког геодетског завода: Гордана Зорић и Василија Живановић, виши саветници.

Одбор је, једногласно, у складу са предлогом председника Одбора усвојио следећи:

Д н е в н и р е д

 1. Разматрање Предлога закона о националној инфраструктури геопросторних података, који је поднела Влада (број 35-2149/17 од 28. јула 2017. године).

 Пре преласка на разматрање утврђеног дневног реда Одбор је једногласно усвојио Записник 23. седнице Одбора одржане 25. јануара 2018. године.

Прва тачка дневног реда - **Разматрање Предлога закона о националној инфраструктури геопросторних података, који је поднела Влада**

У уводном излагању Гордана Зорић, представник Републичког геодетског завода, истакла је да Предлог закона о националној инфраструктури геопросторних података уређује успостављање и одржавање националне инфраструктуре геопросторних података. То су подаци који су у директној или индиректној вези са одређеном локацијом или географском облашћу. Циљ овог закона је да се олакша јавни приступ информацијама о животној средини и да се омогући несметана размена геопросторних података између органа јавне власти, како на националном нивоу тако и преко граничних оквира. Овим законом се Република Србија обавезала да у процесу приступања Европској Унији у оквиру преговарачког Поглавља 27, које се односи на животну средину и климатске промене, у потпуности транспонује „INSPIRE“ директиву Европске уније. Поједине одредбе „INSPIRE“ директиве транспоноване су још у Закону о државном премеру и катастру 2009. године, када су и створене полазне правне основе за покретање и успостављање инфраструктуре геопросторних података. Законом се у потпуности преноси „INSPIRE“ директива у национално законодавство, а за пуну имплементацију директиве, која подразумева међусекторску и вишеинституционалну активност, потребан је прелазни период. Такође, за пуну имплементацију ове директиве биће задужени сви субјекти који су посебним законима надлежни за одређене геоподатке, а који ће у складу са овим законом и подзаконским актима бити у обавези да стварају, прикупљају, одржавају, хармонизују и стандардизују податке и да их учине јавно доступним на начин како то прописује овај закон и подзаконски акти. Интероперабилност скупова и сервиса података, који долазе из различитих извора омогућиће лакше и брже коришћење тих података што ће на индиректан начин утицати и на привредни раст и на привлачење страних инвестиција. Овај закон, такође, уређује органе НИГП-а. Савет НИГП-а има 17 чланова које именује и разрешава Влада. Председник Савета је директор РГЗ-а, зато што је Завод препознат као национална контактна тачка за сарадњу и координацију са Европском комисијом. Чланови НИГП-а су представници надлежних министарстава и посебних организација. Представник Савета НИГП-а је уједно и члан Сталне конференције градова и општина и покрајинског Секретаријата за заштиту животне средине. Овим законом се прописују теме геоподатака, које се након тога сврставају у три групе. Ближи опис тема утврдиће Савет НИГП-а посебним актом. Посебним актом се одређују и одговорни субјекти НИГП-а. Субјекти су јавни органи власти, који су посебним законом надлежни за одређени геоподатак и имају обавезу да наставе са прикупљањем тих података. Финансирања НИГП-а је претежно из буџета, али ће се вршити и из средстава донација и кредита. Овим законом се прописује да се неће наплаћивати такса за преузимање геоподатака који су неопходни за обављање послова у вези са ванредним догађајима, односно са активностима везаним за спречавање и отклањање последица елементарних непогода, затим геоподатака који се користе у научно-истраживаче сврхе или за тестирање геоподатака. Такође, је прописано и који подаци морају бити заштићени и недоступни јавности.

 У наставку седнице Василија Живановић, представник Републичког геодетског завода, је нагласила да је Завод већ направио први корак тако да је последњим Правилником о унутрашњој систематизацији радних места већ формиран центар за управљање геопросторним подацима, односно одељење за НИГП. На конференцији НИГП-а, одржаној крајем године, промовисана је дигитална платформа НИГП-а која омогућава јавни приступ регистрованим корисницима и приказ катастарских парцела, као и приказ инвестиционих мапа које су достављене од стране појединих општина попут Кикинде и Владичиног Хана. Тиме се показује да су институције на локалном нивоу већ свесне значаја доношења овог закона те су спремне да своје податке публикују на једном месту, геопорталу, где ће будући инвеститори и сви други којима су потребни ти подаци, који су веома важни за доношење управљачких одлука, моћи да изврше увид. То ће убудуће бити место увезивања свих мрежних сервиса, свих одговорних субјеката, односно свих институција. Такође, Републички геодетски завод закључује уговоре о приступу подацима катастра непокретности, као и адресног регистра путем „web map“ сервиса и даје податке директно корисницима, најчешће јединицама локалне самоуправе. Те услуге су до сада наплаћиване, међутим од доношења новог Закона о републичким административним таксама ове услуге су бесплатне. Тренутно је у току реализација пројекта Светске Банке која има компоненту, која се бави искључиво успостављањем националне инфраструктуре геопросторних података у смислу хармонизације података, јер се не могу размењивати подаци који нису стандардизовани и хармонизовани. И даље су у реализацији два пројекта, „SPATIAL“ пројекат, који је финансиран од стране Краљевине Норвешке, тиче се подизања свести одговорних субјеката, а други пројекат је „INSPIRE“ пројекат, који је дониран од стране Краљевине Шведске, као и организација SIDA, која је у наредном периоду планирала да заједно са нашим стручњацима успостави модел опште сарадње, размене, приступа и коришћења података. Одговорни субјекти су носиоци тих активности и они све податке морају учинити доступним, али морају и да у интересу својих институција систематизују одређен број радних места као подршку за успостављање ових активности.

 С обзиромда није било пријављених народних посланика за дискусију Одбор је, у складу са чланом 155. став 2. Пословника Народне скупштине, одлучио, већином гласова (10 за, један члан Одбора није гласао) да предложи Народној скупштини да прихвати Предлог закона о националној инфраструктури геопросторних података у начелу.

За известиоца Одбора на седници Народне скупштине одређена је Катарина Ракић, председник Одбора.

На седници Одбора вођен је тонски запис.

 Седница је закључена у 9.25 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић